Frater Guido, miseratione divina Claromontensis episcopus, universis presentes litteras inspecturis, eternam in Domino salutem. Presentatam nobis electionem factam per formam scrutinii in monasterio Mauziacensi de persona P[etri] prioris de Volvico, examinato processu et forma electionis, visoque decreto, facta examinatione, cum non inveniremus aliquid de canonicis institutis quod electionis forme aut electi persone obviaret, auctoritate pontificali, de fratrum nostrorum consilio, ducimus confirmandam, vobis, .. prior et conventus monasterii Mauziacensis, mandantes quatinus eidem P[etro] tamquam abbati vestro obedire curetis et eundem honorifice pertractetis; alioquin sciatis quod nos sententias quas idem abbas in vos propter hoc tulerit faciemus, mediante justitia, auctore Domino, firmiter observari. Datum anno Domini Mº CCº Lº quinto, mense julii. (Le sceau manque.)